Worcester F 80 Distinctiones

217 Relinquere

Relinquere.[[1]](#footnote-1) Relinquendum est peccatum perpetratum pro penitentiam sicut fur furtum ne secum suspendatur, Eccli. 17[:21]: *Conuertere ad Dominum, et relinque peccata tua*. Quanto enim plus quis ad vnum terminum accedit, tanto plus relinquit eius oppositum. Sed heu quia multi econtro relinqunt

/fol. 294rb/

Dominum propter peccatum, Jer. 17[:13], Vos, homine, reliquistis Dominum.

¶ Secundo relinquendum est peccati recidiuum et hoc per prudenciam sicut lesus passum periculosum, auis cum grano laqueum, Prou. 9[:6]: *Relinquite infanciam*, id est, illecebras iuueniles, *et viuite*, id est, *ambulate per vias prudentie.* Item Prou. 28[:13]: *Qui abscondit scelera sua non dirigetur, qui autem confessus fuerit et derelinquerit ea, misericordiam consequetur*. Sed heu quia multi derelinquent increpacionem prudentis et ideo errant in redeundo ad vomitum, Prou. 10[:17]: *Qui relinquit increpaciones errat*.

¶ Tercio relinquendum est odium proximi per concordiam sicut membrum abscisum non recipit capits influenciam. Sic nec diuisus a proximo per rancorem recipit a Deo veniam Eccli. 28[:2]: *Relinque proximo nocenti te, et tunc* peccante *tibi peccata soluuntur*. Item Matt. [5:24]: *Relinque ibi munus tuum, et vade prius reconsiliari*. Sed heu quia multi relinquunt proximi condordiam proper vindictam, Eccli. 27[:21]: *Sicut qui dimittit auem de manu sua, sic* relinquisti *proximum tuum*. Item relinquenda est propria voluntas per votum obediencie sicut artifex propriam patriam ut lucretur in aliena, Jer. 12[:7]: *Reliqui domum meam*, etc. Matt. 19[:27]: *Ecce nos relinquimus omnia*, *et secute sumus,* etc. Sed multi sunt sicut simia que non uult relinquere speculum quia ibi videt faciem suam quam putat pulcram. Sic nolunt relinquere iudicium carnalium suorum, [2] Paral. 10[:8]: *Reliquit* Roboam *consilium senum, et* *tractavit cum iuuenibus.*

¶ Item, relinquenda est transitoria felicitas per votum paupertatis sicut auis relinquit oua et nidum propter viscum et laqueum. Nauigans proicit onerosa in periculo, Matt. 19[:29]: *Omnis qui reliquerit domum,* etc.

¶ Item Luc. 5[:28]: *Relictis omnibus, surgens*, etc. [4] Reg. 7[:7]: *Reliquerunt tentoria, et equos, asinos suas, salvare cupientes*. Sed heu quia multi nolunt relinquere voluntarie et vtiliter, quod animas relinquunt inuoluntarie et inutiliter, Psal. [48:11] *Et* *relinquent alienis divitias suas*.

¶ Item, relinquenda est carnalis delectacio per votum continencie sicut febricitans vinum, Tob. 2[:3]: *Relinquens prandium, jejunus* pervenit *ad corpus*. Gen. 39[:12]: *Relicto pallio in manu* domine *egressus est foras*. Sed heu

/fol. 294va/

quia multi relinquent spiritualem delicacionem eligentes carnales sicut porcus fetorem propter lutum, Prou. 2[:13]: *Qui relinquunt iter rectum, et ambulant per vias tenebrosas*.

1. Relinquere ] Lambeth begins this chapter: Relinquendum est peccatum… [↑](#footnote-ref-1)